CELEX: 32009D0829(01)
Language: el
Date: 2009-05-04 00:00:00
Title: Απόφαση του Προεδρείου, της 4ης Μαΐου 2009 , όσον αφορά την κανονιστική ρύθμιση του Ευρωπαϊκού Κοινοβουλίου σχετικά με τα μαθήματα γλωσσών και πληροφορικής για βουλευτές

29.8.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 204/5
            
         
      ΑΠΌΦΑΣΗ ΤΟΥ ΠΡΟΕΔΡΕΊΟΥ
   
   της 4ης Μαΐου 2009
   όσον αφορά την κανονιστική ρύθμιση του Ευρωπαϊκού Κοινοβουλίου σχετικά με τα μαθήματα γλωσσών και πληροφορικής για βουλευτές
   2009/C 204/03
   ΤΟ ΠΡΟΕΔΡΕΙΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ,
   Έχοντας υπόψη:
   το καθεστώς των βουλευτών του Ευρωπαϊκού Κοινοβουλίου (1), ιδίως δε τα άρθρα 20 και 22,
   τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου (κατωτέρω «ΜΕ») (2), ιδίως δε τα άρθρα του 44 και 74,
   το άρθρο 8 και το άρθρο 22, παράγραφος 2, του Κανονισμού του Ευρωπαϊκού Κοινοβουλίου,
   λαμβάνοντας υπόψη ότι οι κανονιστικές ρυθμίσεις περί καταβολής των εξόδων και αποζημιώσεων των βουλευτών του Ευρωπαϊκού Κοινοβουλίου (3) θα καταργηθούν την ημέρα έναρξης ισχύος του καθεστώτος των βουλευτών και ότι, συνεπώς, πρέπει να εγκριθεί νέα νομοθεσία επί του θέματος αυτού,
   ΑΠΟΦΑΣΙΖΕΙ:
   ΤΜΗΜΑ 1
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αρχές και ορισμοί
   1.   Κατ' εφαρμογή του άρθρου 44, παράγραφος 1 των ΜΕ, οι βουλευτές μπορούν να παρακολουθούν μαθήματα γλωσσών ή πληροφορικής που οργανώνονται από το Ευρωπαϊκό Κοινοβούλιο ή από εγκεκριμένο οργανισμό, σύμφωνα με τους όρους που προβλέπονται από την παρούσα κανονιστική ρύθμιση. Οι βουλευτές δικαιούνται την επιστροφή των εξόδων στα οποία έχουν όντως υποβληθεί για την παρακολούθηση μαθημάτων γλωσσών ή πληροφορικής εντός των ορίων και υπό τους όρους που εκτίθενται κατωτέρω.
   2.   Ως «εγκεκριμένος οργανισμός» νοείται σχολή, εκπαιδευτικό ίδρυμα ή αυτοαπασχολούμενος διδάσκαλος/εκπαιδευτής, ο οποίος διαθέτει τα προσόντα που απαιτούνται από την εθνική νομοθεσία που διέπει την παράδοση μαθημάτων στη συγκεκριμένη γλώσσα ή εφαρμογή πληροφορικής, σύμφωνα με τις διευθετήσεις που έχει επιλέξει ο βουλευτής.
   Άρθρο 2
   Απόδοση των εξόδων διδασκαλίας
   1.   Η απόδοση των εξόδων διδασκαλίας δεν μπορεί να υπερβαίνει, κατ' έτος, τα 5 000 EUR για τα γλωσσικά μαθήματα και τα 1 500 EUR για τα μαθήματα πληροφορικής. Στα ως άνω ποσά συμπεριλαμβάνονται, ενδεχομένως, τα τέλη εγγραφής. Εντός των ορίων αυτών αποδίδεται ποσό έως 500 EUR για διδασκαλία εξ αποστάσεως ή για υλικό αυτοδιδασκαλίας.
   2.   Κατά τα εκλογικά έτη ή σε περίπτωση που η εντολή ενός βουλευτή λήγει εντός του δημοσιονομικού έτους, τα μέγιστα ποσά κατανέμονται αναλογικά μεταξύ του απερχομένου και του νεοεκλεγομένου βουλευτή. Τα επί πλέον εισπραχθέντα ποσά πρέπει να αποδοθούν ή να ανακτηθούν.
   Άρθρο 3
   Τρόποι απόδοσης
   Η απόδοση των εξόδων διδασκαλίας, εκτός των εξόδων μετακίνησης του καθηγητή ή των προμηθειών, γίνεται με γραπτή αίτηση του βουλευτή, η οποία πρέπει να συνοδεύεται από τα ακόλουθα συνοδευτικά έγγραφα:
   
               1)
            
            
               το τιμολόγιο που αφορά τα δίδακτρα, δεόντως συντεταγμένο και εξοφλημένο για ολόκληρο το ποσό, στο οποίο πρέπει να αναγράφονται:
               
                           α)
                        
                        
                           το όνομα του βουλευτή,
                        
                     
                           β)
                        
                        
                           η ονομασία, η διεύθυνση και το νομικό καθεστώς του εγκεκριμένου οργανισμού,
                        
                     
                           γ)
                        
                        
                           η τιμή των μαθημάτων, κατά τρόπο ώστε να εμφαίνονται χωριστά τα έξοδα διδασκαλίας και οποιαδήποτε άλλη επιβάρυνση,
                        
                     
                           δ)
                        
                        
                           βεβαίωση εγγραφής του εγκεκριμένου οργανισμού στο μητρώο ΦΠΑ ή, εάν αυτός απαλλάσσεται είτε της υποχρέωσης να έχει αριθμό ΦΠΑ, είτε της καταβολής του, τον λόγο αυτής της απαλλαγής,
                        
                     
                           ε)
                        
                        
                           και, εάν το προβλέπει η ισχύουσα νομοθεσία, ο αριθμός καταχώρισης του εγκεκριμένου οργανισμού στο εμπορικό μητρώο ή σε αντίστοιχο.
                        
                     
         
               2)
            
            
               πιστοποιητικό τακτικής παρακολούθησης που εκδίδεται και πιστοποιείται δεόντως από τον εγκεκριμένο οργανισμό και επί του οποίου σημειώνονται το όνομα του βουλευτή, ο αριθμός των ωρών διδασκαλίας και οι ημερομηνίες και ώρες παράδοσης των μαθημάτων.
            
         
               3)
            
            
               δικαιολογητικό που να πιστοποιεί ότι ο οργανισμός διαθέτει την σύμφωνα με το άρθρο 1, παράγραφος 2, έγκριση.
            
         ΤΜΗΜΑ 2
   
      ΜΑΘΗΜΑΤΑ ΓΛΩΣΣΩΝ
   
   Άρθρο 4
   Μαθήματα γλωσσών που διοργανώνει το Ευρωπαϊκό Κοινοβούλιο
   Οι βουλευτές μπορούν να παρακολουθούν στους χώρους του Ευρωπαϊκού Κοινοβουλίου, στις Βρυξέλλες και στο Στρασβούργο, με ωριαία τιμή 40 € και εντός των ορίων του ποσού που καθορίζεται με το άρθρο 2, ένα ή περισσότερα μαθήματα γλωσσών, για τις πέντε συχνότερα χρησιμοποιούμενες γλώσσες εργασίας, (αγγλική, γαλλική, γερμανική, ιταλική και ισπανική) που παραδίδονται από τους καθηγητές που τους διατίθενται από το Ευρωπαϊκό Κοινοβούλιο σύμφωνα με το πρόγραμμα εργασίας τους.
   Άρθρο 5
   Μαθήματα σε άλλες επίσημες γλώσσες
   1.   Στους βουλευτές παρέχεται η δυνατότητα εκμάθησης των επισήμων γλωσσών που μνημονεύονται στο άρθρο 138 του Κανονισμού του Κοινοβουλίου, των γλωσσών στις οποίες ισχύουν επίσημες μεταφράσεις των Συνθηκών και των επισήμων γλωσσών των επίσημα αναγνωρισμένων υποψήφιων προς προσχώρηση χωρών.
   2.   Οι βουλευτές δικαιούνται απόδοσης των διδάκτρων που καταβάλλουν για τα μαθήματα αυτά, εντός των ορίων του ποσού που καθορίζεται με το άρθρο 2 και σύμφωνα με τους όρους που προβλέπονται από το άρθρο 3.
   3.   Οι βουλευτές δικαιούνται επίσης, επιπλέον του ποσού που προβλέπεται από το άρθρο 2, απόδοσης των εξόδων ταξιδίου και διαμονής για μαθήματα που παρακολουθούν σε σχολή ή εκπαιδευτικό ίδρυμα, υπό την προϋπόθεση ότι:
   
               α)
            
            
               η σχολή ή το εκπαιδευτικό ίδρυμα βρίσκεται στο ευρωπαϊκό έδαφος (εξαιρουμένων των συνήθων τόπων εργασίας του Κοινοβουλίου και των περιφερειών που βρίσκονται εκτός της ευρωπαϊκής ηπείρου)· και
            
         
               β)
            
            
               τα μαθήματα παρακολουθούνται είτε σε έδαφος κράτους μέλους άλλου από το κράτος μέλος στο οποίο εκλέγεται ο βουλευτής είτε σε χώρα επισήμως ανεγνωρισμένη ως υποψήφια προς προσχώρηση· και
            
         
               γ)
            
            
               η διδασκόμενη γλώσσα είναι επίσημη γλώσσα αυτού του κράτους μέλους ή της επισήμως ανεγνωρισμένης ως υποψήφιας προς προσχώρηση χώρας· και
            
         
               δ)
            
            
               τα μαθήματα περιλαμβάνουν είκοσι τουλάχιστον ώρες διδασκαλίας ανά περίοδο μαθημάτων και 4 τουλάχιστον μαθήματα διαρκείας 60 λεπτών ή 5 μαθήματα διαρκείας 45 έως 50 λεπτών ημερησίως. Η περίοδος μαθημάτων αποτελείται από συνεχείς ημέρες που μπορούν να διακόπτονται από δύο αργίες, κατ' ανώτατο όριο, ( μη συμπεριλαμβανομένων των σαββατοκύριακων), κατά τις οποίες το εκπαιδευτικό ίδρυμα είναι κλειστό.
            
         4.   Τα έξοδα ταξιδίου αποδίδονται βάσει των άρθρων 13, 15 και, κατ' αναλογία, 17 των ΜΕ για έως δύο ταξίδια μετ' επιστροφής, ετησίως. Οι διαδρομές με ταξί απόστασης έως 40 χλμ για τη μετάβαση ή την αναχώρηση από τον τόπο των μαθημάτων αποδίδονται επί τη προσκομίσει των δικαιολογητικών που εμφαίνουν τη διανυθείσα απόσταση·
   5.   Τα έξοδα παραμονής αποδίδονται με βάση το ήμισυ του βασικού συντελεστή της ημερήσιας αποζημίωσης που μνημονεύεται στην παράγραφο 2 του άρθρου 24 των ΜΕ, για 20 ημέρες κατ' έτος, κατ' ανώτατο όριο, εφόσον ο βουλευτής αποδείξει ότι όντως υπεβλήθη σε έξοδα παραμονής. Προς τον σκοπό αυτό, ο βουλευτής οφείλει να παρουσιάσει το τιμολόγιο του ξενοδοχείου, δεόντως εξοφλημένο.
   6.   Σε έτος εκλογών, ο αριθμός των ταξιδίων μετ' επιστροφής και ο αριθμός των ημερών για τις οποίες καταβάλλεται αποζημίωση κατανέμονται κατά χρονική αναλογία μεταξύ του απερχομένου και του νεοεκλεγέντος βουλευτή.
   7.   Τα δικαιολογητικά για τα έξοδα ταξιδίου και διαμονής πρέπει να υποβληθούν μαζί με αυτά που αντιστοιχούν στα έξοδα διδασκαλίας.
   Άρθρο 6
   Μαθήματα σε άλλες γλώσσες
   Οι βουλευτές δύνανται να παρακολουθούν μαθήματα σε γλώσσες άλλες από αυτές που αναφέρονται στο άρθρο 5, παράγραφος 1, υπό την προϋπόθεση ότι οι σπουδές αυτές έχουν άμεση σχέση με την επίσημη κοινοβουλευτική τους δραστηριότητα και ότι έχουν λάβει εκ των προτέρων σχετική έγκριση από τον κοσμήτορα, ο οποίος είναι αρμόδιος για την επαγγελματική κατάρτιση. Για τα μαθήματα αυτά οι βουλευτές δικαιούνται απόδοσης μόνον των διδάκτρων, εντός των ορίων του ποσού που αναφέρεται στο άρθρο 2 και σύμφωνα με τους όρους που προβλέπονται από το άρθρο 3.
   ΤΜΗΜΑ 3
   
      ΜΑΘΗΜΑΤΑ ΠΛΗΡΟΦΟΡΙΚΗΣ
   
   Άρθρο 7
   Μαθήματα που διοργανώνονται από το Κοινοβούλιο
   Οι βουλευτές δύνανται να παρακολουθούν μαθήματα πληροφορικής που διοργανώνονται από το Κοινοβούλιο για τις εφαρμογές λογισμικού που θέτει στη διάθεσή τους το Όργανο.
   Οι βουλευτές δεν δικαιούνται απόδοσης των εξόδων για τα μαθήματα αυτά.
   Άρθρο 8
   Λοιπά μαθήματα πληροφορικής
   Οι βουλευτές δύνανται να παρακολουθούν εκτός του οργάνου μαθήματα πληροφορικής για τις εφαρμογές λογισμικού που χρησιμοποιούν στο πλαίσιο της άσκησης της εντολής τους.
   Για τα μαθήματα αυτά δικαιούνται απόδοσης μόνον των εξόδων διδασκαλίας, εντός των ορίων του ποσού που καθορίζονται με το άρθρο 2 και σύμφωνα με τους όρους που προβλέπονται από το άρθρο 3 και υπό την προϋπόθεση ότι θα προσκομίσουν λεπτομερή τεκμηρίωση σχετικά με το πρόγραμμα μαθημάτων που παρακολούθησαν.
   ΤΜΗΜΑ 4
   
      ΕΠΙΜΟΡΦΩΣΗ ΕΞ ΑΠΟΣΤΑΣΕΩΣ ΚΑΙ ΑΥΤΟΕΠΙΜΟΡΦΩΣΗ
   
   Άρθρο 9
   Ορισμός
   Οι βουλευτές δύνανται να παρακολουθούν μαθήματα γλωσσών ή πληροφορικής, συμπεριλαμβανομένων των επιγραμμικών μαθημάτων, ή να αγοράζουν το υλικό αυτοεπιμόρφωσης που χρειάζεται για τα μαθήματα γλωσσών ή πληροφορικής.
   Άρθρο 10
   Τρόποι απόδοσης των εξόδων
   1.   Για τα μαθήματα αυτά επιμόρφωσης, οι βουλευτές επωφελούνται, εντός των ορίων του ποσού που καθορίζονται με το άρθρο 2 και σύμφωνα με τους όρους που προβλέπονται από το άρθρο 3, απόδοσης των εξόδων επιμόρφωσης εξ αποστάσεως και/ή διδακτικού υλικού αυτοεπιμόρφωσης, αποκλειομένων των εξόδων σύνδεσης ή ψηφιακής επικοινωνίας.
   2.   Η απόδοση των εξόδων γίνεται σύμφωνα με τους όρους που προβλέπονται από το άρθρο 3 και επί τη προσκομίσει:
   
               α)
            
            
               λεπτομερούς τεκμηρίωσης σχετικά με το επιλεγέν πρόγραμμα διδασκαλίας εξ αποστάσεως ή περιγραφής του υλικού αυτοδιδασκαλίας που αγοράστηκε·
            
         
               β)
            
            
               και για τα μαθήματα που παρακολούθησε ο βουλευτής εξ αποστάσεως και/ή μέσω διαδικτύου, βεβαίωση τακτικής παρακολούθησης που εκδίδεται και πιστοποιείται από τον εγκεκριμένο οργανισμό, στην οποία πρέπει να αναγράφονται το όνομα του βουλευτή, ο αριθμός των ωρών διδασκαλίας και οι ημερομηνίες και ώρες παράδοσης των μαθημάτων.
            
         ΤΜΗΜΑ 5
   
      ΤΕΛΙΚΗ ΔΙΑΤΑΞΗ
   
   Άρθρο 11
   Θέση σε ισχύ
   Η παρούσα κανονιστική ρύθμιση τίθεται σε ισχύ κατόπιν δημοσιεύσεως στην Επίσημη Εφημερίδα, κατά την αυτή ημέρα με το καθεστώς των βουλευτών του Ευρωπαϊκού Κοινοβουλίου.
   
      (1)  Απόφαση 2005/684/ΕΚ, Ευρατόμ του Ευρωπαϊκού Κοινοβουλίου της 28ης Σεπτεμβρίου 2005 για τη θέσπιση του καθεστώτος των βουλευτών του Ευρωπαϊκού Κοινοβουλίου (ΕΕ L 262 της 7.10.2005, σ. 1).
   
      (2)  Εγκρίθηκε από το Προεδρείο του _ΕΚ στις 19 Μαΐου 2008 και στις 09 Ιουνίου 2008 (ΡΕ 388.087/ΠΡΟΕΔ./GΤ/ΑΝΑΘ. 13).
   
      (3)  Εγγρ. PE 113/166/ΠΡΟΕΔΡ.αναθ.XXV/01-2009.